Endnu en af de meget omtalte krysantemumbomber dukkede torsdag eftermiddag op. En borger så bomben ligge i vandkanten ved Sundsholmen i Nørresundby. Nordjyllands Politi fik en anmeldelse om fundet klokken 15.31, og en patrulje rykkede herefter ud til stedet. - Betjentene har holdt sig på behørig afstand af den fyrværkerilignende genstand, indtil sprængningseksperter fra den lokale kaserne kom til stedet, siger vagtchef Karsten Højrup Kristensen fra Nordjyllands Politi. Efter at have talt med ammunitionsrydningstjenesten fra Skive Kaserne besluttede man at sprænge bomben på stedet. - Det gav et ganske lille knald, oplyser vagtchefen.

Referat:
En krysantemumbombe blev torsdag eftermiddag fundet i vandkanten ved Sundsholmen i Nørresundby.